《千秋阁四首为司马汪公赋阁在千秋里中 其二》
明代·胡应麟

缥缈飞楼大谷傍，雕题遥接海云长。中原雪色高黄阜，太乙星精下紫阳。

五柳庄前蓬作户，百花潭上草为堂。却思香案紬书日，十二楼头侍玉皇。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。